《夏夜》
清代·载铨

人静黄昏夜气清，轻飔薄暮引凉生。
扶疏夏木翠欲滴，深浅烟光画不成。
是时园林初过雨，千树万树新蝉鸣。
好风徐卷浓云去，送出团团海月明。
露重流萤低不起，更深夜久天如水。
清浅池塘波不兴，明星遥没银河里。
披襟独步自徘徊，隔岸荷香冉冉来。
月到天心人影直，花阴细碎印莓笞。

作者简介：定敏亲王载铨，定端亲王奕绍子。袭定郡王，追封亲王。有《行有恒堂集》。